Langtermynoplossings nodig vir immigrasiekrisisŉ Kunsinstallasie wat migrante uitbeeld by die ingang van die VN-migrasiekonferensie in Marrakesh, Marokko in Desember 2018. (Foto: Mosa’ab Elshamy, AP) Daar is tans daagliks berigte in die nuus van bootjies met immigrante uit Afrika wat êrens in die Middellandse See probleme ontwikkel. Mense uit Afrika probeer in desperaatheid Europa bereik en is bereid om hul eie lewens hiervoor op die spel te plaas. Die afgelope paar maande is die toestroming van onwettige immigrante uit Suid- en Sentraal- Amerika na die VSA ook daagliks in die nuus. ’n Onlangse foto van ’n pa en dogter uit El Salvador wat dood is nadat hulle ’n rivier op die grens tussen Mexiko en die VSA probeer oorsteek het, het byna net soveel opslae gemaak soos die foto van die lyk van ’n Siriese seuntjie wat in September 2015 op die suidwestelike kus van Turkye uitgespoel het nadat hy en sy familie Europa met ’n bootjie probeer bereik het. Een van die grootste hedendaagse uitdagings in ekonomies-welvarende streke en lande is massa-immigrasie uit arm streke en lande. Hierdie massa-immigrasie word nie net deur konflik en oorlog gedryf nie, maar is meestal ekonomies gedrewe. In die VSA voer die Trump-administrasie ’n verbete stryd teen die daaglikse instroming van duisende mense uit die sogenaamde noordelike driehoek van Suid-Amerika, naamlik El Salvador, Guatemala en Honduras. Die Amerikaanse regering het verlede week aangekondig dat hulle met ’n grootskaalse deportasieproses gaan begin. Intussen het die Amerikaanse kongres ’n hulppakket goedgekeur ten einde die humanitêre krisis op die grens te verlig. President Trump het ook ’n ooreenkoms met Mexiko aangegaan waarvolgens dié land meer moeite sal doen om immigrante wat deur Mexiko na die VSA reis, voor te keer. In Europa het verskeie lande sedert die immigrasiekrisis van 2015 begin om op eie houtjie stappe te doen om massa-immigrasie teen te werk. Die huidige Italiaanse regering weier, met goeie reg, deesdae om bote wat onwettige immigrante op die Middellande See red, by hulle hawens toe te laat. Dit los egter steeds nie die probleem op van duisende mense uit Afrikalande wat na veral Libië reis om van daar Europa met boodjies te probeer bereik nie. Wat is die oorsake vir massa-immigrasie uit plekke soos Afrika, die Midde-Ooste en Suid-Amerika na Europa en die VSA? Hoewel konflik en oorlogsituasies in lande soos Sirië en Jemen korttermyn-massa-immigrasie oor die afgelope paar jaar gedryf het, is die probleem veel groter. George Shultz, ’n voormalige minister van arbeid in die VSA en Pedro Aspe, ’n voormalige minister van finansies in Mexiko, skryf in ’n onlangse artikel in die The Wall Street Journal dat die huidige massa-immigrasie deur ’n toename in bevolkingsaanwas in arm lande, swak regering, hoë vlakke van geweld en beperkte werkgeleenthede gedryf word. Daarmee saam beleef Westerse lande goeie ekonomiese groei, ’n afname in jong mense wat die arbeidsmark toetree, weens ’n besonder lae bevolkingsaanwas, en gevolglik arbeidstekorte. Terwyl beter grensbeheer en meer effektiewe immigrasiestelsels nodig is, sal ’n meer omvattende internasionale oplossing vir die krisis gevind moet word. Beter regering en ekonomiese ontwikkeling is in arm lande nodig en die Weste sal daarmee moet help. Westerse lande sal egter ook wyses moet vind om hul eie demografiese uitdagings te bowe te kom. Intussen sal die immigrasiekrisis eerder vererger as verbeter omdat dit ’n menslike ding is om wanneer jy in ’n hopelose situasie verkeer, na groener weivelde te vlug.